D. Muňko, poslanec: (2003-04-24):
Vojenské obvody ako špecifická časť územia Slovenskej republiky boli zriadené podľa zákona č. 169/1949 o vojenských obvodoch, ktorý bol s účinnosťou od 29. októbra 1997 nahradený zákonom č. 281/1997 o vojenských obvodoch a zákonom, ktorým sa mení zákon Národnej rady Slovenskej republiky č. 222/1996 o organizácii miestnej štátnej správy a o zmene a doplnení niektorých zákonov v znení neskorších predpisov, za účelom zabezpečenia úloh obrany štátu, teda hlavne na výcvik ozbrojených síl štátu a skúšok zbraní a zbraňových systémov. Na základe § 8 ods. 3 zákona č. 169/1949 zanikli všetky práva tretích osôb na nehnuteľnosti a vody na území vojenského obvodu dňom, ktorý bol určený vyhláškou v úradnom liste Krajského národného výboru, po tom, čo boli podrobne vytýčené hranice obvodu. Týmto spôsobom sa zoštátnili nehnuteľnosti a práva na vody na území obvodu, pokiaľ náležali iným osobách ako štátu, § 8 ods. 2. S vlastníkmi nehnuteľností boli vykonané vyjednávania o určení spôsobu a výšky náhrady podľa § 11 zákona č. 169/1949. Nehnuteľnosti vo Vojenskom obvode Javorina boli zoštátnené za náhradu. Náhrada nebola vyplácaná len optantom do Sovietskeho zväzu. Ostatným osobám vyplatená bola, ako aj urbariátom. V dôvodovej správe sa uvádza, že odobratie nehnuteľnosti bolo vykonané násilným spôsobom a bez vyplatenia náhrady. Uvedeným je potrebné poznamenať, že za nehnuteľnosti zoštátnené podľa zákona č. 169/1949 o vojenských obvodoch bola v zmysle citovaného zákona poskytnutá pôvodným vlastníkom finančná alebo vecná náhrada. Prevod majetku na štát na základe zákona č. 169/1949 bol vykonaný v súlade s platnými zákonmi vo verejnom záujme a v záujme obrany republiky v danom období. S vlastníkmi nehnuteľností bolo v zmysle § 11 zákona č. 169/1949 vykonané vyjednávanie o určení spôsobu a výšky náhrady. Pôvodným vlastníkom nehnuteľností na území, ktoré bolo zahrnuté do územia Vojenského obvodu Javorina, bolo ponúknuté postavenie novej obce, kde by jednotliví vlastníci dostali aj príslušnú pôdu, postavenie nových domov štátom na kľúč bývalým vlastníkom a pridelenie alikvotnej časti pôdy. Túto navrhovanú možnosť využilo niekoľko bývalých vlastníkov. V zmysle uznesenia vlády č. 1199 z 29. 5. 1954 o zabezpečení presídlenia z vytvoreného Vojenského obvodu Javoriny boli postavené pre bývalých vlastníkov rodinné domy vo Veľkom Bieli, 110 domčekov vo Vrbove, v Žakovciach s pridelením náhradnej pôdy. S ostatnými vlastníkmi bola uzatvorená dohoda, kde ako náhrada za nehnuteľnosti vo Vojenskom obvode Javorina bola stanovená a potvrdená okresným národným výborom a následne vyplatená finančná suma v zmysle platných predpisov. V prípade nesúhlasu vlastníka s navrhovanou dohodou rozhodoval okresný úrad. Náhrada za nehnuteľnosti vo Vojenskom obvode Javorina bola stanovená a potvrdená okresným národným výborom, následne bola finančná suma vyplatená alebo uložená v depozite. Zákon Národnej rady č. 229/1991 o úprave vlastníckych vzťahov k pôde a inému poľnohospodárskemu majetku v znení neskorších predpisov umožňuje každému bývalému vlastníkovi, ktorý tvrdí a dokáže, že prevod majetku bol sprevádzaný formami nátlaku, aby mu nehnuteľnosť bola vydaná súdnou cestou. Tento postup je v súlade aj s článkom 46 Ústavy Slovenskej republiky, v zmysle ktorého sa každý občan môže domáhať zákonom ustanoveným spôsobom svojho práva na nezávislom a nestrannom súde aj v prípade, že bol na svojich právach ukrátený. Teraz konkrétne k návrhu zákona. Podľa predloženého návrhu sa dopĺňa ustanovenie § 6 ods. 1 zákona č. 229/1991 Zb. o písm. v), čím vzniká ďalší reštitučný titul z dôvodu prechodu nehnuteľností na štát podľa osobitného predpisu, zákon č. 169/1949 Zb. o vojenských obvodoch, ak sa nachádzajú na území Vojenského obvodu Javorina, ustanovenie § 11 ods. 1 písm. g), ktoré vylučuje navrátenie pôdy, ak tá môže byť predmetom vyvlastnenia podľa zákona č. 50/1976 o územnom plánovaní a stavebnom poriadku (stavebný zákon), sa nepoužije. Navrhuje sa rozšíriť § 9 o nový odsek 6, podľa ktorého bude súčasne s návrhom na vklad vlastníckeho práva k prevádzanej nehnuteľnosti podaný návrh na vklad vecného bremena tak, aby účelové určenie nehnuteľnosti na obranu štátu zostalo zachované. Z predloženého návrhu vyplýva, že novelou zákona č. 229/1991 Zb., ktorým sa mení a dopĺňa aj zákon č. 281/1997 Z. z., sa rozširuje možnosť uplatnenia reštitučných nárokov vo vzťahu k nehnuteľnostiam, pozemkom len na území Vojenského obvodu Javorina. Nie je podľa nášho názoru účelné, aby zákon určitým spôsobom riešil prechod vlastníckeho práva k nehnuteľnostiam len na území jedného vojenského obvodu a neriešil takýto postup aj pri iných vojenských obvodoch za predpokladu, že pri pozemkoch na ich území bol uplatnený rovnaký postup ako pri pozemkoch na území Vojenského obvodu Javorina. Tým sa zvýhodňuje len určitá skupina osôb, pôvodní vlastníci, resp. dedičia, len v určitom Vojenskom obvode Javorina, čo vyvoláva pochybnosti o súlade čl. 12 ods. 1 Ústavy Slovenskej republiky, ktorý zakotvuje zásadu rovnosti ľudí v právach. Vzhľadom na skutočnosť, že vlastnícke právo všetkých vlastníkov vrátane štátu má rovnaký zákonný obsah a ochranu, a vzhľadom na to, že za zoštátnený majetok náhradu poskytol v súlade s ustanoveniami § 11 zákona č. 169/1949 nehnuteľnosti a v jeho vlastníctve by aplikáciou navrhovaného ustanovenia prešli na iné osoby bez náhrady a mohlo by dôjsť k porušeniu čl. 20 ods. 1 druhá veta Ústavy Slovenskej republiky. Taktiež je potrebné upozorniť, že osoby, ktorým bol majetok zoštátnený bez náhrady, sú riešené podľa § 6 ods. 4 písm. n) zákona č. 229//1991. Považujeme za dôležité zároveň upozorniť, že by sa prijatím navrhovanej právnej úpravy vytvorili do budúcnosti podmienky na uplatňovanie reštitučných nárokov aj v ostatných vojenských obvodoch, čo nie je v súlade s § 2 zákona č. 281/1997 Z. z., podľa ktorého je vojenský obvod územný celok a správny celok slúžiaci na zabezpečenie úloh obrany štátu. Zákon č. 229/1991 Zb. sa navrhuje rozšíriť o nové ustanovenie § 9a, v ktorom sa navrhuje, aby oprávnené osoby mohli založiť združenie podľa § 829 Občianskeho zákonníka. Účelom takéhoto združenia by malo byť zladenie činnosti pri vykonávaní vlastníckych práv s potrebami Ministerstva obrany Slovenskej republiky na zabezpečenie obrany štátu, pričom Slovenská republika užíva tieto nehnuteľnosti bezplatne. Podľa čl. 29 Ústavy Slovenskej republiky a zákona č. 83/1990 Zb. o združovaní občanov sa zaručuje právo slobodne sa združovať a občania môžu zakladať združenia aj bez toho, aby sa v osobitnom zákone vyslovene uviedla možnosť založenia si určitého združenia. Navyše z navrhovaného textu nie je zrejmé, ani z dôvodovej správy nevyplýva, čo je potrebné rozumieť pod slovným spojením „zladenie činnosti pri vykonávaní vlastníckych práv s potrebami ministerstva obrany na zabezpečenie úloh obrany štátu“. Ak by na zabezpečenie úloh obrany štátu postačovalo aj zriadenie vecného bremena k prevádzanej nehnuteľnosti, považujeme ustanovenie § 9a za nadbytočné. Navrhovaná možnosť vytvorenia občianskych združení, ako i priame pôsobenie fyzických osôb vo vojenskom obvode sa javí ako riziková z hľadiska bezpečnosti aj vo väzbe na zákon č. 241/2001 Z. z. o ochrane utajovaných skutočností a zmene doplnení niektorých zákonov v znení zákona č. 418/2002. Navyše návrh, ktorého účelom je uplatnenie reštitučných nárokov fyzických osôb vo Vojenskom obvode Javorina, by výrazne ovplyvnil pomery a tým aj samostatnú funkčnosť, resp. existenciu vojenského obvodu. Tento argument vychádza priamo zo zákona č. 281/1997 o vojenských obvodoch, ktoré upravuje zriaďované zmeny a zrušovanie vojenských obvodov i správu, právne pomery k nehnuteľnostiach a pobyt na ich území. Novelou zákona sa navrhuje upraviť znenie § 13 ods. 1, takže sa oprávneným osobám umožní reštitučný nárok do 31. decembra 2004. Pôvodná lehota, podľa ktorej si oprávnená osoba mohla uplatniť právo na vydanie nehnuteľnosti v lehote do 31. 12. 1992, bola lehotou prekluzívnou a neuplatnením práva v tejto lehote právo zaniklo. V nadväznosti na uvedené zmeny zo zákona č. 229/1991 Zb. navrhuje zároveň novela zákona č. 281/1997 o vojenských zákonoch. Podľa navrhovaného znenia § 5 ods. 1 zákona č. 281/1997 Z. z. sa ustanovuje, že nehnuteľnosti a práva k nim a právo k vodám na území vojenského obvodu môže byť len vo vlastníctve štátu, ak to osobitný predpis neustanovuje inak. V poznámke pod čiarou je odkaz na navrhovanú zmenu § 6 ods. 1 písm. v) zákona č. 229/1991. Súčasne sa navrhuje zmena § 5 ods. 2 zákona č. 281/1997 Z. z., podľa ktorého, ak nehnuteľnosti a práva k nim, právo k vodám na území vojenského obvodu nie sú vo vlastníctve štátu, ministerstvo obrany je povinné zabezpečiť ich majetkovoprávne vyrovnanie alebo zriadenie vecného bremena k nehnuteľnosti tak, aby nehnuteľnosť bola určená na obranu štátu. Predkladatelia uvádzajú, že predkladaná novela nebude vyžadovať prostriedky zo štátneho rozpočtu ani z rozpočtu obcí, s čím nemožno súhlasiť. Ak by predložená novela bola v parlamente schválená, ministerstvo obrany si bude musieť zabezpečiť pyrotechnickú asanáciu od roku 1993 cca 200 stratených protilietadlových striel, každá s obsahom, náklady, na ktoré bude treba vynaložiť nemalé sumy. Okrem uvedeného ďalšie náklady budú aj za geodetické práce súvisiace s určovaním hraníc pôvodných pozemkov. Legislatívnotechnické pripomienky: 1. V názve zákona v uvádzajúcej vete článku 1 je nesprávne označenie čísla predmetného zákona. Ďalej je potrebné z názvu zákona vypustiť slovo „mení“, pretože sa predmetný zákon len dopĺňa, a v uvádzacej vete doplniť chýbajúce zákony: novela č. 229/1991 Zb., to je zákon č. 559/1991 Zb., zákon č. 175/1999 Z. z. a zákon č. 546/2002 Z. z. 2. Podľa navrhovanej úpravy ustanovenia § 9 ods. 6 sa rozširuje pôsobnosť Pozemkového úradu aj na územie vojenských obvodov, pričom podľa § 8 ods. 1 písm. c) zákona č. 281/1997 na území vojenského obvodu plní Ministerstvo obrany Slovenskej republiky okrem úloh na zabezpečenie obrany štátu aj úlohy okresného úradu na úseku katastra nehnuteľnosti podľa § 18 zákona Národnej rady č. 162/1995 o katastri nehnuteľnosti a o zápise vlastníckych a iných práv k nehnuteľnosti (katastrálny zákon). 3. Okruh oprávnených osôb uvedených v § 9 nie je zadefinovaný v návrhu zákona. Záver: Navrhovaná úprava nesie právnu neistotu na uplatnenie reštitučných nárokov nielen v súvislosti so zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku a v znení neskorších predpisov, ale aj v súvislosti s inými právnymi predpismi upravujúcimi tieto vzťahy. V neposlednom rade schválením tejto účelovej novely by došlo k znevýhodneniu ostatných vlastníkov nehnuteľností mimo vojenských obvodov alebo i v iných odvetvových oblastiach, kde taktiež došlo k zmene vlastníckych vzťahov v prospech štátu vo verejnom záujme – stavba priehrad, vodných diel, tovární, diaľnic, letísk, melioračných stavieb a podobne. Ak spomínané zoštátnenie bolo protizákonné, dajme rovnakú možnosť všetkým ostatným, ktorým boli vyvlastnené nehnuteľnosti vo verejnom záujme. Je potrebné upozorniť na skutočnosť, že v súlade s uznesením vlády Slovenskej republiky č. 548 z 29. 5. 2002 je plánované Vojenský obvod Javorina využívať do konca roku 2006 a k 31. 12. 2006 nariadením vlády Slovenskej republiky zrušiť. Chcem podotknúť to, čo tu už povedal pán poslanec Maxon, že Legislatívna rada vlády túto novelu zákona neodporučila. Ďakujem za pozornosť. (Potlesk.)